Nagenoeg 500 staatsamptenare geskors - Maroela Media
"Dit is die totale aantal uitstaande sake wat van die land se 156 nasionale en provinsiale departemente aan die databasis gestuur is," het Collins Chabane, minister van die staatsdiens en administrasie, Sondag aan verslaggewers in Pretoria gesê.
Hy meen dit kan moontlik net 'n "breukdeel" van die uiteindelike totaal wees.
"Ek het probeer om syfers te vermy wat moontlik net 'n gedeelte of breukdeel voorstel van dit wat dit veronderstel is om te wees, maar tans in ons databasis is daar tussen 473 en 480 sake aangeteken," het Chabane gesê.
Die sake hou verband met werknemers wat met of sonder betaling geskors is. 'n Gedetailleerde afbreuk van die sake is nog nie gedoen nie.
Chabane het dit benadruk dat die databasis nog gebou word en die inligting steeds van die departemente ingestuur word.
Malusi Gigaba, minister van binnelandse sake, het vroeër daarop gewys dat die kabinet onlangs die skep van 'n poel arbeidsmakelaars en regskenners goedgekeur het. Dié kenners sal die "agterstand van sake wat met voorlopige skorsings verband hou", hanteer.